hero | Mark The Poet
November 30, 2019 Mark Hastings Poetry	adventure, cycle, hero, journey, life, me, people, Phoenix, poem, poet, poet of the sphere, Poetry, revelation, Tapestry Belastingbetalers vies oor slaggate | News24
Belastingbetalers vies oor slaggate
SLAGGATE wat motorbande “vreet” is nie ’n vreemde prentjie in die Baai nie, maar inwoners wil weet waarvoor betaal hulle belasting as hulle die geld kon gebruik om nuwe motorbande te koop.
“Dit is nou al bykans ses maande dat ons vir die munisipaliteit wag om ’n donga in Morningside reg te maak. Ons meld dit aan, maar die een departement ná die ander was sy hande in onskuld, en die slaggat bly oop,” het Shirley Sauls, raadslid vir wyk 12, gesê.
Volgens Mthubanzi Mniki, munisipale woordvoerder, word slaggate gewoonlik tussen 24 uur en vier werksdae ná aanmelding herstel.
“Die besiger paaie word gewoonlik binne 24 uur ná aanmelding herstel, terwyl die minder besige paaie binne twee of vier werksdae herstel word,” het Mniki gesê.
Maar die donga in Groendal-rylaan – wat volgens Sauls gegrawe is om ’n waterpyp te herstel – lê steeds soos ’n slagyster en wag vir motorbande. “Waarvoor betaal ons belasting as die paaie nie herstel word nie?” wou Sauls weet.
Ook Johan Coetzer, ’n sakeman in Markman, sê hulle wag reeds vier weke vir die munisipaliteit om ’n slaggat wat minstens 30 cm diep is te herstel. Dié slaggat in Buickstraat was glo eers twee aparte gate, maar het onlangs as een groot gat saamgesmelt.
“Die motors moet op die sypaadjies ry om nie ’n band af te skryf nie,” het Coetzer gesê.
Mniki het in reaksie gesê dat meer slaggate wel nou te wagte is weens die afgelope tyd se reën en die ouderdom van sekere paaie.
Hy het ook gesê die munisipaliteit het geen kontrak in plek om die slaggate te laat regmaak nie, en dat munisipale werkers self vir die herstel van slaggate uitgestuur word.
Motoriste wat wel skade weens ’n slaggat opdoen, kan hul eise volgens Mniki by die munisipaliteit se regsdirektoraat indien.
Meld slaggate by die munisipaliteit aan deur 0800 20 5050 te bel.